Mattias Tesfaye (S), 2024-03-15:
Tak til Dansk Folkeparti for at tage initiativ til den her forespørgselsdebat om skolevalget 2024.
Demokratiet er jo kendetegnet ved, at meninger brydes.
Det er ligesom det, det hele går ud på, og det, som vi foretager os i den her sal.
Det forudsætter, at man respekterer hinanden og lytter til hinanden og giver sin mening til kende, og måske især at man er nysgerrig, når der er uenighed til stede i samtalen.
Folkeskolen har her en meget vigtig rolle i forhold til at værne om demokratiet.
Skolen skal nemlig danne vores børn og unge til at blive aktive demokratiske medborgere.
I formålsparagraffen står der faktisk: »Folkeskolen skal forberede eleverne til deltagelse, medansvar, rettigheder og pligter i et samfund med frihed og folkestyre.
Skolens virke skal derfor være præget af åndsfrihed, ligeværd og demokrati.«
Skolevalget er et undervisningsforløb, som passer perfekt til at leve op til den her del af formålsparagraffen.
Det er et undervisningsforløb, der præsenterer eleverne for, hvordan et demokratisk valg faktisk fungerer, og de møder, hvis ikke jævnaldrende så i hvert fald unge, som er dybt optagede af politik og er frivilligt engagerede i politik, og de får også mulighed for at lytte til, hvordan forskellige politiske partier ankommer til de samme emner fra vidt forskellige vinkler.
Eleverne præsenteres for materiale, der repræsenterer forskellige politiske partiers mærkesager.
Med skolevalget skal de unge opleve, at de har en stemme, og at den er vigtig.
Skolevalget kan hjælpe børn og unge med at forstå, at demokrati handler om at søge indflydelse og være med til at påvirke, hvor samfundet skal hen, og det er vigtigt, at vi alle sammen gør brug af vores demokratiske rettigheder og aldrig tager demokratiet for givet.
Derfor er jeg meget stor tilhænger af og en varm fortaler for skolevalget.
Jeg har fulgt med i skolevalget i år.
Jeg deltog også selv på en enkelt skole i Lyngby-Taarbæk Kommune og deltog i en samtale med nogle elever om nogle af de emner, der har været til debat, bl.a. atomkraft og topskat.
Der bemærkede jeg en anelse forskellige synspunkter blandt pigerne og drengene, vil jeg sige.
Selv om jeg fulgte med i skolevalget, kender jeg ikke til alle detaljerne omkring de situationer, som forespørgerne henviser til, men jeg har selvfølgelig fulgt lidt med i medierne.
Jeg mener også helt grundlæggende, at det er ude på den enkelte skole, at den slags situationer håndteres bedst.
Frihed gør nogle gange ondt, og det er en vigtig del af unges demokratiske dannelse, at de oplever, at vi ikke behøver at være enige om alt, og at man må argumentere for sin sag med ordets magt, hvis man er uenig.
Det valgmateriale, der uddeles i forbindelse med skolevalget, kan rent juridisk betragtes som undervisningsmidler.
Ligesom andre undervisningsmidler vil valgmaterialet være underlagt de rammer, som kommunalbestyrelsen og skolebestyrelsen har fastsat, og de kan se forskellige ud fra skole til skole, og sådan tror jeg også det skal være.
Hvis en skole overvejer at gribe ind over for ytringer, der fremsættes i undervisningsmaterialer, f.eks. i forbindelse med skolevalg, så er det afgørende, at man på skolen gør sig grundige overvejelser, inden man griber ind.
I den sammenhæng har skolelederne et stort ansvar, som jeg forventer at de lever op til.
Og det må ikke lyde som en mistillidserklæring til skolelederne; jeg tror faktisk, at det her langt de fleste steder fungerer fuldstændig uproblematisk.
Man skal afveje forskellige hensyn som skoleleder, inden man vælger at gribe ind.
På den ene side kan der være hensynet til elevernes trivsel og skolens ordensregler.
På den anden side kan der være hensynet til at gennemføre en god undervisning i demokrati og medborgerskab, som skolevalget er en del af.
Det kan være svære vurderinger, for demokrati kan godt være svært en gang imellem, men det er et ansvar, som skal løftes på den enkelte skole med skolelederen i spidsen, og det har jeg også tillid til at de kan.
Det har jeg i øvrigt også nævnt i nogle skriftlige besvarelser til Folketinget.
Tak for ordet.